CELEX: 62021TN0585
Language: el
Date: 2021-09-09 00:00:00
Title: Υπόθεση T-585/21: Προσφυγή της 9ης Σεπτεμβρίου 2021 — Zásilkovna κατά Επιτροπής

29.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 481/31
            
         
      Προσφυγή της 9ης Σεπτεμβρίου 2021 — Zásilkovna κατά Επιτροπής
      (Υπόθεση T-585/21)
      (2021/C 481/44)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Zásilkovna s. r. o (Πράγα, Τσεχική Δημοκρατία) (εκπρόσωπος: R. Kubáč, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής στην υπόθεση SA.55208 (2020/C) — Αντιστάθμιση ΥΠΚΥ υπέρ των Τσεχικών Ταχυδρομείων για την περίοδο 2018-2022 — η οποία εκδόθηκε υπό τη μορφή εγγράφων (i) της 9ης Ιουλίου 2021 και (ii) της 31ης Αυγούστου 2021, με τα οποία απορρίπτεται εν μέρει η καταγγελία της προσφεύγουσας, της 8ης Νοεμβρίου 2019, όσον αφορά τη σταυροειδή επιδότηση των εμπορικών δραστηριοτήτων της Česká pošta s.p.·
               
            
                  —
               
               
                  να καταδικάσει την Επιτροπή στα δικαστικά έξοδά της καθώς και στα έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι η Επιτροπή υπέπεσε σε πρόδηλο σφάλμα καταλήγοντας στο συμπέρασμα ότι η σταυροειδής επιδότηση των Τσεχικών Ταχυδρομείων δεν συνιστά κρατική ενίσχυση κατά την έννοια του άρθρου 107, παράγραφος 1, ΣΛΕΕ.
                  
                              —
                           
                           
                              Ειδικότερα, η προσφεύγουσα υποστηρίζει ότι η σταυροειδής επιδότηση της των Τσεχικών Ταχυδρομείων συνιστά αυτοτελή ασυμβίβαστη κρατική ενίσχυση κατά την έννοια του άρθρου 107, παράγραφος 1, ΣΛΕΕ, η οποία ήδη λάμβανε χώρα κατά τη χρονική περίοδο 2013–2017 (πολύ πιθανόν όμως και πριν από την περίοδο αυτή), την οποία η Επιτροπή θα έπρεπε να εξετάσει διεξοδικά σε χωριστή διοικητική διαδικασία και όχι ως δευτερεύον ζήτημα στο πλαίσιο της υπόθεσης SA.55208 (2020/C), περιοριζόμενη στη χρονική περίοδο 2018-2022. Κατά την προσφεύγουσα, το επιχείρημα αυτό στηρίζεται σε προηγούμενες αποφάσεις της Επιτροπής. Η Επιτροπή κατέληξε, ωστόσο, λανθασμένα στο συμπέρασμα ότι η εν λόγω σταυροειδής επιδότηση δεν συνιστά κρατική ενίσχυση.
                           
                        
            
                  2.
               
               
                  Με τον δεύτερο λόγο προβάλλεται ότι η Επιτροπή υπέπεσε σε παράβαση ουσιώδους τύπου, καθώς η απόφασή της να μην θεωρήσει τη σταυροειδή επιδότηση των Τσεχικών Ταχυδρομείων ως αυτοτελή κρατική ενίσχυση δεν είναι δεόντως αιτιολογημένη.
                  
                              —
                           
                           
                              Συγκεκριμένα, κατά την προσφεύγουσα, η Επιτροπή δεν αιτιολόγησε επαρκώς την προσβαλλόμενη απόφαση. Συνεπώς, η Επιτροπή παραβίασε ουσιώδες διαδικαστικό δικαίωμα της προσφεύγουσας, καθώς όλα τα όργανα της Ένωσης υποχρεούνται να αιτιολογούν το επίμαχο μέτρο προκειμένου να καθίσταται δυνατή η επανεξέτασή του ενώπιον των δικαστηρίων.